Дунейр къадэщIэращIэрэ гъащIэр я щIэщыгъуэу
Аруан щIыналъэм хыхьэ Псынабэ къуажэм тхьэмахуэ кIуам Iэтауэ щагъэлъэпIащ жылэу зэрытIысрэ илъэс 90 зэрырикъуар.
Сабии балигъи къуажэм дэсыр къыщызэхуэсат ЩэнхабзэмкIэ унэм и Iэгъуэблагъэм. Пщэдджыжьым уэшх мащIэ щыIами, гуфIэгъуэм дунейр къыдэщIэрэщIэжат, бжьыхьэ дыгъэм псэр игъэхуабэу, икIи гъащIэр зи щIэщыгъуэ ныбжьыщIэхэ-ми абы и хьэлъэр зыгъэва нэхъыжьыIуэхэми я дэрэжэгъуэр инт.
Шэджагъуэм ирихьэлIэу Псынабэм и уэрам нэхъыщ-хьэм, ШэкIыхьэщIэ Марие и цIэр зезыхьэм, къытехьащ адыгэ нып щхъуантIэхэр къызыщхьэщыт, адыгэ фащэкIэ зэщыхуэпыкIа шууейхэр. Абыхэм яIэщIэлъ вагъуэ пщыкIутIымрэ зэблэдза шабзищымрэ зытет бэракъхэм тетхат Псынабэм щыпсэу лъэпкъхэм я цIэ-хэр. АдэкIэ къакIэлъыкIуэрт жылэр фIыкIэ зыщыгугъ щIэблэр, шар гъэпщахэмрэ нып цIыкIухэмрэ яIыгърэ «Псынабэ-90» зытетха футболкэ хужьхэмрэ гъэмахуэ пыIэ цIыкIухэмкIэ зэщыхуэпыкIауэ.
ХьэщIэ лъапIэхэри зэкIэлъхьэужьу къахуеблагъэрт. Псом хуэмыдэу гуапэ ящыхъуащ илъэс 90 ипэкIэ къыздиIэпхъукIа Къуэжьыкъуей Ищхъэрэ (иджы Шэрэдж Ищхъэрэ) къуажэм къикIахэр. Аруан щIыналъэм и жылэ псоми я администрацэхэм я Iэтащхьэхэр я пашэу лIыкIуэ къащIахэщ. Район унафэщIхэр шыгъупIастэкIэ кърагъэблэгъащ.
Псынабэ ЩэнхабзэмкIэ и унэм и пщIантIэм цIыхур щыкуэдт. Сабийхэм аттракцион къыхузэрагъэпэщауэ я нэгу зрагъэужьырт ажэгъафэхэмрэ таурыхъхэм «къахэбэкъукIа» лIыхъужьхэмрэ. Зи щIалэгъуэхэм адыгэ джэгур зэхаублауэ утыкур ягъэбжьыфIэрт, лъэпкъ макъамэм ихъуреягъыр зэщIрагъэщтауэ. Ныбжь нэхъ зиIэхэр абыхэм кIэлъыплъурэ гуфIэрт, я гукъэкIыжхэмкIэ зэдэгуашэрт.
ЦIыхухэр къызэхуэсакъэ щыжаIэм, пэкIур зэхаублащ. Къуажэ администрацэм и Iэтащхьэ Хьэкъун Рустам псоми махуэшхуэмкIэ ехъуэхъуащ икIи узыншагъэ, насып, дэрэжэгъуэ дэтхэнэми иIэну зэригуапэр жиIащ. Абы и псалъэхэм къыпа-щащ жылэм и нэхъыжьыфIхэм ящыщ Къэгъэ-зэж Хьэсэн, Аруан щIыналъэм и щIыпIэ самоуправленэм и тхьэмадэ КIущ Валерэ, район администрацэм и Iэтащхьэ Куэшей Азэмэт, Шэрэдж Ищхъэрэ къикIахэм я нэхъыжь Джэдгъэф Мухьэрбий, Тхьэзэплъ Алексей сымэ.
Хъуэхъухэр, саугъэтхэр, щIыхь дамыгъэхэр хуагъэ-фэщащ жылэм къыщыхэжаныкIахэм. АдэкIэ нэгузыужьым пащащ. Къуажэ школымрэ сабий садымрэ я къэфакIуэ, уэрэджыIакIуэ гупхэм къызэхуэсахэр ягъэгуфIащ. ИужькIэ абыхэм дэрэжэгъуэ къаритащ Ло-сэн Тимур зи пашэ «Бзэрабзэ» ансамблым яхузэхилъхьа программэ гъэщIэгъуэным.
КхъуейплъыжькIэрыщIэм щIалэгъуалэм я зэфIэкIыр щызэхагъэкIырт. Абы и щыгум къыщыхутахэм саугъэт лъапIэхэр къапэплъэрт.
Жылэу зэрытIысрэ илъэс 90 ирикъуа Псынабэ къуажэр мыинми, зи цIэр жы- жьэ нэсащ. ЩIэныгъэхэм я докторхэу ШэкIыхьэщIэ Марие, Хьэкъун Тимур, къэрал, парт къулыкъущIэхэу Хъуран Хьэжмурид, Теувэ Хъанбий, Хьэкъун Мухьэ-дин, дохутыр Iэзэ Чэрим Борис, егъэджакIуэ гъуэзэджэ Шыд Хьэзрит, юрист телъыджэ Тхьэзэплъ Алек-сей, уэрэджыIакIуэ цIэрыIуэ ХьэхъупащIэ Амырхъан (нэхъыщIэр) сымэ, нэгъуэщIхэмкIи щIыпIэ куэдым фIыкIэ къыщацIыхуащ ар.
Фигу къэдгъэкIыжынщи, 1924 гъэм Къэбэрдей-Балъкъэрым щыщIадзащ зи щIы Iыхьэхэр жыжьэ щыIэ къуажэхэм цIыхухэр къыхэгъэIэпхъукIауэ абыхэм унагъуэу щыгъэтIысыным. Апхуэдэ Iуэхугъуэ къыхукъуэкIащ Шэрэдж Ищхъэрэми. 1927 гъэм гъатхэпэм и 14-м зэхэта къуажэ зэхуэсым унафэ къыщащтащ Шэрэдж псым зы хьэблэ зэпрагъэIэпхъукIыну. Дауи, адэжь лъапсэр ибгынэну зыри хуейтэкъым. Апхуэдэу щыхъум, къуажэр щы иращIыкIри, пхъэидзэ ящIащ. Абы ипкъ иткIэ Iэпхъуэну къатехуащ Къэзаншей хьэблэм щыпсэухэм, псори зэхэту унагъуи 185-м. Ахэращ нобэрей Псынабэр къызытехъукIы-жахэри, Тхьэм адэкIи иригъэфIакIуэ.
Жыласэ Заурбэч.
Сурэтхэр Холамхановэ ФатIимэ трихащ.
